നടന് ധനുഷിനോടു കോടതി ആഡംബരക്കാറിന്റെ 30 ലക്ഷം നികുതി 48 മണിക്കൂറിനുള്ളില് അടയ്ക്കണം ചെന്നൈ: ഇറക്കുമതി ചെയ്ത ആഡംബര കാര് റോള്സ് റോയ്സിന്റെ ബാക്കി റോഡ് നികുതിയില് 30.3 ലക്ഷം രൂപ 48 മണിക്കൂറിനുള്ളില് അടയ്ക്കണമെന്ന് തമിഴ് സൂപ്പര്താരം ധനുഷിനോട് മദ്രാസ് ഹൈക്കോടതി. നികുതി വിഷയത്തില് ഇളവുതേടി ധനുഷ് 2015ല് സമര്പ്പിച്ച ഹര്ജി പിന്വലിക്കുകയാണെന്നും താരം നികുതി അടയ്ക്കാന് തയാറാണെന്നും അഭിഭാഷകന് അറിയിച്ചതിനേത്തുടര്ന്നാണ് ഹര്ജി തീര്പ്പാക്കി ജസ്റ്റിസ് എസ്.എം. സുബ്രഹ്മണ്യന്റെ ഉത്തരവ്. എന്നാല് കേസ് പിന്വലിക്കാന് അനുവദിക്കാതിരുന്ന കോടതി എന്തുകൊണ്ടാണ് പരാതി പിന്വലിക്കാന് വരുന്നതിന് മുമ്ബ് നികുതി അടയ്ക്കാന് ശ്രമിക്കാത്തതെന്നു ചോദിച്ചു. നിങ്ങള് സമ്ബന്നരല്ലേ? പാല്ക്കാരും കൂലിപ്പണിക്കാരും പെട്രോളിനു നികുതി അടയ്ക്കുന്നുണ്ട്. അതില് ഇളവുതേടി അവരാരും കോടതി മുമ്ബാകെ വരുന്നില്ല. അത്തരം നികുതിപ്പണം ഉപയോഗിച്ചു നിര്മിച്ച റോഡിലൂടെയാണ് നിങ്ങള് കോടികളുടെ കാര് ഓടിക്കാന് പോകുന്നത്. കാറോ ഹെലികോപ്ടറോ വാങ്ങരുതെന്നല്ല പറയുന്നത്. പക്ഷേ, അതിനു സര്ക്കാര് നിശ്ചയിക്കുന്ന നികുതി അടയ്ക്കാന് എല്ലാവരും ബാധ്യസ്ഥരാണ്. അത് ഒഴിവുപറഞ്ഞു നീട്ടരുത് ജസ്റ്റിസ് സുബ്രഹ്മണ്യം പറഞ്ഞു. റിട്ട് പരാതിയില് താരം തന്റെ തൊഴിലെന്തന്ന് വ്യക്തമാക്കാതിരുന്നതിനെയും കോടതി അതിരൂക്ഷമായി വിമര്ശിച്ചു. കോടതിയിലേക്കു വരുന്നവര് തങ്ങള് ആരാണെന്ന് വ്യക്തമാക്കേണ്ടതുണ്ടെന്നായിരുന്നു ഓര്മപ്പെടുത്തല്. സമാനസംഭവത്തില് ഇറക്കുമതി ചെയ്ത റോള്സ് റോയ്സ് കാറിന് നികുതി ഇളവു തേടിയ നടന് വിജയ്യെയും കോടതി അടുത്തിടെ രൂക്ഷമായ ഭാഷയില് ശാസിച്ചിരുന്നു.